চকোলেট খেয়ে অসুস্থ শিশু, ভর্তি হাসপাতালে

নয়াদিল্লি: চকোলেট (Chocolate) খেয়ে রক্ত বমি করল শিশু (Child)। ভর্তি হাসপাতালে (Hospital)। পঞ্জাবের (Punjab) পাতিয়ালায় একটি মুদি দোকান থেকে কেনা মেয়াদোত্তীর্ণ চকোলেট খাওয়ার পর দেড় বছরের একটি মেয়ে রক্ত ​​বমি করে। পরে তদন্ত করে পুলিশ ও স্বাস্থ্য দফতর জানতে পেরেছে, চকোলেটগুলির মেয়াদ শেষ হয়ে গিয়েছিল৷

জানা গিয়েছে, লুধিয়ানার বাসিন্দা ওই শিশুটি তার বাবা-মায়ের সঙ্গে পাতিয়ালায় এক আত্মীয়ের বাড়িতে গিয়েছিল। আত্মীয়, ভিকি গেহলত স্থানীয় একটি মুদি দোকান থেকে মেয়েটির জন্য চকোলেটের একটি বাক্স কিনেছিল। মেয়েটি বাড়ি ফিরে চকোলেট খেয়ে তার মুখ থেকে রক্ত ​​পড়তে থাকে। এরপর অবস্থার অবনতি হওয়ায় তাকে ক্রিশ্চিয়ান মেডিকেল কলেজে ভর্তি করা হয়। মেয়েটির ডাক্তারি পরীক্ষায় নিশ্চিত হওয়া গেছে যে সে একটি বিষাক্ত কিছু খেয়ে অসুস্থ হয়ে পড়ে। এরপরই মেয়েটির পরিবার পুলিশ ও রাজ্যের স্বাস্থ্য দফতরে অভিযোগ দায়ের করে।

আরও পড়ুন: দূরদর্শনের লোগোর রং পরিবর্তন নিয়ে প্রতিবাদ মমতার

স্বাস্থ্য আধিকারিকদের একটি দল অভিযোগকারীর সঙ্গে মুদি দোকানে গিয়ে নমুনা সংগ্রহ করে। স্বাস্থ্য বিভাগ নিশ্চিত করেছে যে দোকানে মেয়াদোত্তীর্ণ খাবার বিক্রি হয়েছে। দোকান থেকে মেয়াদ উত্তীর্ণ অন্যান্য খাবারও বাজেয়াপ্ত করা হয়েছে।

উল্লেখ্য, গত মাসে পাঞ্জাবের পাতিয়ালায় একটি ১০ ​​বছর বয়সী মেয়ে তার জন্মদিনে কেক খাওয়ার পরে খাবারে বিষক্রিয়ার কারণে মারা যায়। তার পরিবারের অন্য সদস্যরাও অসুস্থ হয়ে পড়েছিল কিন্তু বেঁচে গিয়েছিল।